b"\n_START_ARTICLE_\nUn comisar acuz\xc4\x83\n_START_SECTION_\nRezumat\n_START_PARAGRAPH_\n\xc3\x8en noaptea de 26/27 noiembrie 1940, \xc3\xaen incinta \xc3\xaenchisorii Viraga p\xc4\x83trund mai multe ma\xc8\x99ini cu agen\xc8\x9bi ai Poli\xc8\x9biei Legionare condu\xc8\x99i de comisarul Paraipan (Gheorghe Dinic\xc4\x83). Pretext\xc3\xa2nd c\xc4\x83 vor s\xc4\x83 inspecteze \xc3\xaenchisoarea, legionarii p\xc4\x83trund \xc3\xaen celulele de\xc8\x9binu\xc8\x9bilor politici \xc8\x99i, profit\xc3\xa2nd de vacarmul creat, \xc3\xaei asasineaz\xc4\x83 pe opozan\xc8\x9bii politici \xc3\xaenchi\xc8\x99i acolo \xc8\x99i se \xc3\xaendreapt\xc4\x83 apoi spre celulele de\xc8\x9binu\xc8\x9bilor comuni\xc8\x99ti din subsolul \xc3\xaenchisorii. Auzind \xc3\xaempu\xc8\x99c\xc4\x83turile, gardienii militari ai \xc3\xaenchisorii deschid focul \xc3\xaempotriva legionarilor, iar \xc3\xaen acest timp un gardian \xc3\xaei elibereaz\xc4\x83 pe cei opt de\xc8\x9binu\xc8\x9bi comuni\xc8\x99ti printre care \xc8\x99i muncitorul ceferist P\xc3\xa2rvu (Amza Pellea). Ace\xc8\x99tia din urm\xc4\x83 fug, dar de\xc8\x9binu\xc8\x9bii comuni\xc8\x99ti P\xc3\xa2rvu \xc8\x99i Lefter sunt prin\xc8\x99i de poli\xc8\x9bi\xc8\x99ti._NEWLINE_Locotenentul Cristescu (Valeriu Arn\xc4\x83utu) de la \xc3\xaenchisoarea Viraga telefoneaz\xc4\x83 \xc3\xaen miezul nop\xc8\x9bii la Poli\xc8\x9bia Capitalei, anun\xc8\x9b\xc3\xa2ndu-l pe comisarul de serviciu Ilarie Bucur (Vasile Ni\xc8\x9bulescu), care-l anun\xc8\x9b\xc4\x83 la r\xc3\xa2ndul s\xc4\x83u pe prefectul Poli\xc8\x9biei Capitalei Vi\xc8\x99an N\xc4\x83vodeanu (Ion Besoiu). Contrar dispozi\xc8\x9biilor primite, comisarul Bucur anun\xc8\x9b\xc4\x83 \xc8\x99i parchetul civil. \xc3\x8entre timp, legionarii condu\xc8\x99i de Paraipan se deplaseaz\xc4\x83 la arestul Poli\xc8\x9biei Capitalei unde asasineaz\xc4\x83 patru comisari de poli\xc8\x9bie aresta\xc8\x9bi, iar la plecare \xc3\xael iau cu ei pe comisarul Ghi\xc8\x9b\xc4\x83 Petrescu (Marin Moraru), care refuzase s\xc4\x83 le deschid\xc4\x83 celulele, \xc3\xaempu\xc8\x99c\xc3\xa2ndu-l \xc3\xaen p\xc4\x83durea Balota. A doua zi, sunt g\xc4\x83si\xc8\x9bi \xc3\xaempu\xc8\x99ca\xc8\x9bi profesorul Costin M\xc4\x83rgeanu (fost ministru) \xc8\x99i profesorul Nicolae Jugu (istoric de renume mondial)._NEWLINE_Pentru a inocula opiniei publice ideea c\xc4\x83 poli\xc8\x9bia \xc3\xae\xc8\x99i face datoria \xc3\xaen mod corect, prefectul N\xc4\x83vodeanu \xc8\x99i directorul general al poli\xc8\x9biei \xc8\x99i siguran\xc8\x9bei Alexandru Dinc\xc4\x83 (Jean Lorin Florescu) hot\xc4\x83r\xc4\x83sc s\xc4\x83 desemneze un comisar neafiliat politic pentru realizarea investiga\xc8\x9biilor. Cei doi sper\xc4\x83 s\xc4\x83 mu\xc8\x99amalizeze cazul, acredit\xc3\xa2nd ideea c\xc4\x83 masacrul de la Viraga a fost consecin\xc8\x9ba direct\xc4\x83 a evad\xc4\x83rii de\xc8\x9binu\xc8\x9bilor comuni\xc8\x99ti, iar celelalte asasinate au fost realizate de indivizi necunoscu\xc8\x9bi. Comisarul Tudor Moldovan (fiul unui muncitor ceferist care a murit \xc3\xaen 1924) este \xc3\xaens\xc4\x83rcinat cu anchetarea masacrului de la Viraga \xc8\x99i a asasin\xc4\x83rii celor patru de\xc8\x9binu\xc8\x9bi din arestul Poli\xc8\x9biei Capitalei, precum \xc8\x99i a profesorilor M\xc4\x83rgeanu \xc8\x99i Jugu._NEWLINE_Persoanele implicate \xc3\xaen evenimentele din acea sear\xc4\x83 sunt prea speriate pentru a-i explica lui Moldovan ce s-a \xc3\xaent\xc3\xa2mplat. Locotenentul Cristescu neag\xc4\x83 faptul c\xc4\x83 a sunat la Poli\xc8\x9bia Capitalei, iar comisarul Ilarie Bucur fuge la Constan\xc8\x9ba de unde sper\xc4\x83 s\xc4\x83 fug\xc4\x83 din \xc8\x9bar\xc4\x83. Amenin\xc8\x9bat c\xc4\x83 i se va ucide feti\xc8\x9ba, Bucur \xc3\xaei comunica totu\xc8\x99i lui Moldovan c\xc4\x83 execu\xc8\x9bia a fost realizat\xc4\x83 de un grup de legionari condus de Paraipan, iar prefectul N\xc4\x83vodeanu era \xc3\xaen leg\xc4\x83tur\xc4\x83 cu poli\xc8\x9bi\xc8\x99tii legionari. Comisarul Bucur va fi ulterior \xc3\xaempu\xc8\x99cat de oamenii lui Paraipan, aceast\xc4\x83 execu\xc8\x9bie fiind observat\xc4\x83 de ho\xc8\x9bul de buzunare Limb\xc4\x83 (Jean Constantin), informator al poli\xc8\x9biei. Familia profesorului Jugu \xc3\xael va recunoa\xc8\x99te \xc8\x99i ea pe Paraipan ca fiind \xc8\x99eful echipei de legionari care l-a r\xc4\x83pit pe savant de la vila sa din Sinaia._NEWLINE_Prefectul N\xc4\x83vodeanu \xc3\xael desemneaz\xc4\x83 pe legionarul T\xc4\x83n\xc4\x83sescu (Mircea Pascu) ca ajutor al comisarului Moldovan, cu scopul de a-l \xc8\x9bine sub urm\xc4\x83rire. Muncitorul P\xc3\xa2rvu \xc3\xael informeaz\xc4\x83 pe comisar cum a decurs evadarea lor, anun\xc8\x9b\xc3\xa2ndu-l c\xc4\x83 legionarii inten\xc8\x9bioneaz\xc4\x83 s\xc4\x83-\xc8\x99i consolideze puterea prin eliminarea opozan\xc8\x9bilor politici \xc8\x99i apoi s\xc4\x83 lupte cu grupul condus de generalul Ion Antonescu. Moldovan discut\xc4\x83 cu un avocat comunist pe nume Marin (Alexandru Dobrescu) cer\xc3\xa2ndu-i s\xc4\x83-l ajute s\xc4\x83-i dema\xc8\x99te pe criminalii legionari. Comisarul este invitat la casa profesorului Stavru Naumescu (Emmerich Sch\xc3\xa4ffer), senator legionar, iar acesta din urm\xc4\x83 \xc3\xaei ofer\xc4\x83 500.000 de lei pentru a \xc3\xaenchide dosarul. Moldovan \xc3\xaei ia \xc8\x99i \xc3\xaei d\xc4\x83 avocatului Marin, c\xc4\x83ruia i-l \xc3\xaencredin\xc8\x9beaz\xc4\x83 \xc8\x99i pe fiul s\xc4\x83u, Ionu\xc8\x9b._NEWLINE_D\xc3\xa2ndu-\xc8\x99i seama c\xc4\x83 Moldovan l-a tras pe sfoar\xc4\x83, Naumescu \xc3\xaei cere lui Paraipan s\xc4\x83-l lichideze. Comisarul \xc3\xaei d\xc4\x83 dosarul cu rezultatele anchetei subsecretarului de stat Vic\xc8\x99oreanu, spun\xc3\xa2ndu-i c\xc4\x83 masacrul a fost s\xc4\x83v\xc3\xa2r\xc8\x99it de un grup din Poli\xc8\x9bia Legionar\xc4\x83 pe care nu a putut s\xc4\x83-l aresteze deoarece prefectul N\xc4\x83vodeanu a refuzat s\xc4\x83-i semneze mandatele de arestare. Vic\xc8\x99oreanu dispune destituirea prefectului N\xc4\x83vodeanu \xc8\x99i a directorului general Dinc\xc4\x83, iar Moldovan este \xc3\xaenaintat la gradul de chestor \xc8\x99i numit la conducerea Brig\xc4\x83zii Mondene. Paraipan sose\xc8\x99te cu echipa sa la sediul Poli\xc8\x9biei Capitalei pentru a-l ucide pe Moldovan, dar acesta fuge, dup\xc4\x83 ce-i elibereaz\xc4\x83 din arest pe de\xc8\x9binu\xc8\x9bii comuni\xc8\x99ti P\xc3\xa2rvu \xc8\x99i Lefter. Are loc un schimb de focuri \xc3\xaen care P\xc3\xa2rvu este r\xc4\x83nit, dar comisarul scap\xc4\x83. Legionarii se duc la Moldovan acas\xc4\x83 \xc8\x99i o \xc3\xaempu\xc8\x99c\xc4\x83 pe mama acestuia. Aflat \xc3\xaen cimitir cu prilejul \xc3\xaenmorm\xc3\xa2nt\xc4\x83rii mamei sale, Moldovan este atacat din nou de legionari, dar reu\xc8\x99e\xc8\x99te iar\xc4\x83\xc8\x99i s\xc4\x83 scape._NEWLINE_\xc3\x8en zilele urm\xc4\x83toare, oamenii lui Paraipan \xc3\xael caut\xc4\x83 pe Moldovan prin tot ora\xc8\x99ul, el fiind ascuns de \xc8\x9biganii lui Limb\xc4\x83 \xc3\xaen groapa de l\xc3\xa2ng\xc4\x83 M\xc4\x83n\xc4\x83stirea Plumbuita. \xc3\x8entre timp, comisarul reu\xc8\x99ise s\xc4\x83 lichideze c\xc3\xa2\xc8\x9biva legionari (comisarii Casapu \xc8\x99i Zisu). \xc3\x8en ora\xc8\x99 au loc manifesta\xc8\x9bii antifasciste \xc8\x99i antilegionare conduse de P\xc3\xa2rvu. \xc3\x8en cele din urm\xc4\x83, comisarul este g\xc4\x83sit \xc8\x99i urm\xc4\x83rit de oamenii lui Paraipan, iar \xc3\xaentr-un schimb de focuri care a avut loc \xc3\xaen cl\xc4\x83direa teatrului Moldovan a ucis trei comisari, printre care \xc8\x99i pe Paraipan. Comisarul \xc3\xae\xc8\x99i d\xc4\x83 \xc3\xaent\xc3\xa2lnire cu T\xc4\x83n\xc4\x83sescu la groapa de l\xc3\xa2ng\xc4\x83 M\xc4\x83n\xc4\x83stirea Plumbuita pentru a afla ni\xc8\x99te informa\xc8\x9bii, iar legionarii \xc3\xael prind \xc3\xaentr-o capcan\xc4\x83. \xc3\x8en schimbul de focuri ce are loc mor c\xc3\xa2\xc8\x9biva legionari, printre care \xc8\x99i profesorul Naumescu. Prins \xc3\xaentre oamenii lui Naumescu \xc8\x99i cei ai lui N\xc4\x83vodeanu, comisarul Moldovan este \xc3\xaempu\xc8\x99cat.\n_START_SECTION_\nDocumentarea lui Nicolaescu\n_START_PARAGRAPH_\nUnul dintre motivele cele mai importante care au stat la baza acestui film l-a constituit faptul c\xc4\x83 Sergiu Nicolaescu avusese prilejul s\xc4\x83-l cunoasc\xc4\x83 la M\xc3\xbcnchen \xc3\xaen anul 1972 pe Traian Boeru. Regizorul se afla \xc3\xaen Germania unde lucra ca actor \xc8\x99i regizor la dou\xc4\x83 filme f\xc4\x83cute dup\xc4\x83 opera lui Jack London \xc3\xaen colaborare cu Tele M\xc3\xbcnchen \xc8\x99i coregizate de Wolfgang Staudte. El a purtat c\xc3\xa2teva discu\xc8\x9bii cu studioul german referitoare la produc\xc8\x9bia celor dou\xc4\x83 filme, reprezentantul p\xc4\x83r\xc8\x9bii germane fiind desemnat chiar Traian Boeru, devenit un prosper om de afaceri \xc3\xaen Germania. Cei doi \xc8\x99i-au dat \xc3\xaent\xc3\xa2lnire la un restaurant, chiar \xc3\xaen perioada evenimentului Oktoberfest, \xc8\x99i au reconstituit traseul parcurs de la momentul ridic\xc4\x83rii de la domiciliu a profesorului Iorga \xc8\x99i p\xc3\xa2n\xc4\x83 c\xc3\xa2nd acesta din urm\xc4\x83 a fost g\xc4\x83sit \xc3\xaempu\xc8\x99cat \xc3\xaen p\xc4\x83durea Strejnic._NEWLINE_Cineastul a aflat o serie de informa\xc8\x9bii de la Alina Rio\xc8\x99anu, fiica colonelului Alexandru Rio\xc8\x99anu, subsecretar de stat \xc3\xaen Ministerul de Interne, \xc8\x99i de la un fost c\xc4\x83pitan de jandarmi. Colonelul Rio\xc8\x99anu a ordonat echipelor de jandarmerie mobil\xc4\x83 s\xc4\x83 plece \xc3\xaen c\xc4\x83utarea automobilelor \xc3\xaen care se afla profesorul Iorga \xc8\x99i legionarii, iar respectivul c\xc4\x83pitan de jandarmi f\xc4\x83cuse parte dintr-o astfel de echip\xc4\x83 ce oprea automobilele pe \xc8\x99oseaua Sinaia-Ploie\xc8\x99ti \xc8\x99i identifica pasagerii. Alte informa\xc8\x9bii au fost ob\xc8\x9binute de la comisarul Gheorghe Cambrea (1910-1967), unchiul regizorului.\n_START_SECTION_\nErori \xc3\xaen prezentarea realit\xc4\x83\xc8\x9bii istorice\n_START_PARAGRAPH_\nEvenimentele au fost prezentate din perspectiva istoriografiei comuniste, urm\xc4\x83rindu-se denigrarea G\xc4\x83rzii de Fier. Acest lucru reiese chiar din genericul filmului \xc3\xaen care se folose\xc8\x99te sintagma \xe2\x80\x9ev\xc3\xaerfurile cele mai reac\xc8\x9bionare ale burgheziei \xc8\x99i mo\xc8\x99ierimii\xe2\x80\x9d pentru oamenii politici care au sus\xc8\x9binut aducerea la putere a legionarilor._NEWLINE_Profesorul Nae Ionescu a fost considerat ideologul Mi\xc8\x99c\xc4\x83rii Legionare, dar nu a f\xc4\x83cut parte niciodat\xc4\x83 din Senatul Legionar, murind la 15 martie 1940 \xc3\xaen condi\xc8\x9bii insuficient elucidate. Personajul Stavru Naumescu a fost inspirat de Nae Ionescu, cineastul preciz\xc3\xa2nd aceasta \xc3\xaen mod explicit. Faptul c\xc4\x83 ideologul legionarilor era mort la momentul petrecerii ac\xc8\x9biunii din film determin\xc4\x83 uciderea lui la final._NEWLINE_Filmul prezint\xc4\x83 \xc8\x99i evenimente fictive cum ar fi asasinarea comisarilor de poli\xc8\x9bie Ghi\xc8\x9b\xc4\x83 Petrescu (interpretat de Marin Moraru) \xc8\x99i Ilarie Bucur (interpretat de Vasile Ni\xc8\x9bulescu)._NEWLINE_Profesorul Marius Diaconescu (lector dr. la Facultatea de Istorie a Universit\xc4\x83\xc8\x9bii din Bucure\xc8\x99ti) a afirmat c\xc4\x83 existen\xc8\x9ba unor conflicte dintre legionari \xc8\x99i comuni\xc8\x99ti \xc3\xaen anii 1940-1941 este o minciun\xc4\x83, num\xc4\x83rul comuni\xc8\x99tilor fiind foarte redus pentru a reprezenta o amenin\xc8\x9bare pentru legionari. De asemenea, eliberarea din \xc3\xaenchisoare a de\xc8\x9binu\xc8\x9bilor comuni\xc8\x99ti pentru a sc\xc4\x83pa de comandourile legionare care au s\xc4\x83v\xc3\xa2r\xc8\x99it masacrul de la Jilava din 26/27 noiembrie 1940 nu este adev\xc4\x83rat\xc4\x83, iar comuni\xc8\x99tii au r\xc4\x83mas \xc3\xaen \xc3\xaenchisoare, ei neprezent\xc3\xa2nd o \xc8\x9bint\xc4\x83 pentru asasinii legionari._NEWLINE_Cadrul politic \xc3\xaen care a fost realizat filmul a impus prezentarea unor situa\xc8\x9bii neconforme cu realitatea. \xc3\x8en film apar comuni\xc8\x99ti \xc8\x99i simpatizan\xc8\x9bi comuni\xc8\x99ti, dar \xc8\x99i o manifesta\xc8\x9bie antifascist\xc4\x83 cu numero\xc8\x99i participan\xc8\x9bi. Organiza\xc8\x9bia este prezentat\xc4\x83 cu denumirea de Partidul Comunist Rom\xc3\xa2n, de\xc8\x99i ea se numea \xc3\xaen realitate la acel moment Partidul Comunist din Rom\xc3\xa2nia. Comuni\xc8\x99tii poart\xc4\x83 nume rom\xc3\xa2ne\xc8\x99ti precum P\xc3\xa2rvu, Lefter, Grigore, Marin, Popescu sau Barbu. Comunistul P\xc3\xa2rvu este \xc3\xaentrebat de comisarul Moldovan la un moment dat: \xe2\x80\x9eDac\xc4\x83 e a\xc8\x99a de bine \xc3\xaen Rusia Sovietic\xc4\x83 de ce nu pleca\xc8\x9bi acolo?\xe2\x80\x9d, r\xc4\x83spunsul lui fiind urm\xc4\x83torul: \xe2\x80\x9eNu plec\xc4\x83m, domnule comisar, fiindc\xc4\x83 suntem ai acestui p\xc4\x83m\xc3\xa2nt rom\xc3\xa2nesc. Aicea ne-am n\xc4\x83scut, aicea murim.\xe2\x80\x9d. Toate acestea pledeaz\xc4\x83 pentru ideea c\xc4\x83 PCR era un partid de mase, compus din membri rom\xc3\xa2ni. P\xc3\xa2rvu a fost comparat de unii jurnali\xc8\x99ti cu Gheorghe Gheorghiu-Dej, \xc3\xaen timp ce avocatul Marin ar putea fi o replic\xc4\x83 cinematografic\xc4\x83 a lui Lucre\xc8\x9biu P\xc4\x83tr\xc4\x83\xc8\x99canu.\n_START_SECTION_\nOriginea filmului\n_START_PARAGRAPH_\nScenariul filmului Un comisar acuz\xc4\x83 a fost scris de Sergiu Nicolaescu, Vintil\xc4\x83 Corbul, Eugen Burada \xc8\x99i Mircea G\xc3\xa2ndil\xc4\x83, dup\xc4\x83 o idee a lui Sergiu Nicolaescu. Regizorul realizase anterior dou\xc4\x83 filme (Cu m\xc3\xa2inile curate \xc8\x99i Ultimul cartu\xc8\x99) \xc3\xaen care ap\xc4\x83ruse un comisar pe nume Miclovan (interpretat de Sergiu Nicolaescu) care murea la finalul primului film. Ac\xc8\x9biunea primelor dou\xc4\x83 filme se petrecea \xc3\xaen primii ani de dup\xc4\x83 r\xc4\x83zboi, \xc3\xaen timp ce ac\xc8\x9biunea acestui film avea loc \xc3\xaen noiembrie 1940, \xc3\xaen perioada Statului Na\xc8\x9bional-Legionar._NEWLINE_Succesul la public al filmului Cu m\xc3\xaeinile curate (1972) \xc8\x99i al comisarului Miclovan l-a determinat pe regizorul Sergiu Nicolaescu s\xc4\x83-i cear\xc4\x83 scriitorului Titus Popovici s\xc4\x83 re\xc3\xaenvie personajul, dar scenaristul nu a fost de acord. Scenari\xc8\x99tii filmului Un comisar acuz\xc4\x83 au inventat un alt comisar pe nume Moldovan (interpretat tot de Nicolaescu), \xe2\x80\x9edeoarece autorii scenariului sunt al\xc8\x9bii dec\xc3\xa2t la primele dou\xc4\x83 filme poli\xc8\x9biste\xe2\x80\x9d, a explicat ulterior regizorul. Noul comisar era realizat \xe2\x80\x9edup\xc4\x83 chipul \xc8\x99i asem\xc4\x83narea celui disp\xc4\x83rut\xe2\x80\x9d. Numele mic al comisarului Moldovan este prezentat \xc3\xaen film Tudor, dar comisarul Bucur i se adreseaz\xc4\x83 \xc3\xaentr-o discu\xc8\x9bie telefonic\xc4\x83 cu numele de Petre. Unii cronicari de film au afirmat c\xc4\x83 personajul comisarul Moldovan a fost inspirat \xc8\x99i de Eliot Ness, agentul de poli\xc8\x9bie din Chicago care a anchetat afacerile lui Al Capone \xc8\x99i a condus o echip\xc4\x83 de poli\xc8\x9bi\xc8\x99ti cunoscut\xc4\x83 sub numele de \xe2\x80\x9eIncoruptibilii\xe2\x80\x9d._NEWLINE_Cenzura comunist\xc4\x83 i-a impus regizorului s\xc4\x83 schimbe anumite nume ca de exemplu: Jilava \xc3\xaen Viraga, Iorga \xc3\xaen Jugu, Madgearu \xc3\xaen M\xc4\x83rgeanu, Rio\xc8\x99anu \xc3\xaen Vic\xc8\x99oreanu, Petrovicescu \xc3\xaen Panaitescu, Z\xc4\x83voianu \xc3\xaen N\xc4\x83vodeanu etc. Cenzorii au afirmat c\xc4\x83 \xe2\x80\x9etrebuie evitat a provoca contesta\xc8\x9bii din partea unor familii\xe2\x80\x9d.\n_START_SECTION_\nFilm\xc4\x83ri\n_START_PARAGRAPH_\nFilmul a fost realizat \xc3\xaen studiourile Centrului de Produc\xc8\x9bie Cinematografic\xc4\x83 Bucure\xc8\x99ti. Film\xc4\x83rile au fost realizate \xc3\xaen colaborare cu Ministerul de Interne \xc8\x99i Ministerul Ap\xc4\x83r\xc4\x83rii Na\xc8\x9bionale, acest lucru fiind men\xc8\x9bionat pe genericul de final. Filmul a intrat \xc3\xaen faza de produc\xc8\x9bie la jum\xc4\x83tatea anului 1973. Regizori secunzi au fost Adriana Dimitrescu \xc8\x99i Gheorghe Constantinescu._NEWLINE_Cele mai multe secven\xc8\x9be din acest film au fost turnate \xc3\xaen zona numit\xc4\x83 Dealul Arsenalului, la Pia\xc8\x9ba Pui\xc8\x99or, regizorul afirm\xc3\xa2nd c\xc4\x83 acolo a locuit comisarul Gheorghe Cambrea (1910-1967), modelul care i-a servit pentru personajul comisarului Moldovan. Alte secven\xc8\x9be au fost filmate pe Calea Rahovei, \xc3\xaen fostul sediu al Mili\xc8\x9biei Capitalei (care ad\xc4\x83postea \xc3\xaen anii '40 Prefectura Poli\xc8\x9biei Capitalei), \xc3\xaen cimitirul Bellu, pe cl\xc4\x83direa fostei fabrici de ciment Titan, \xc3\xaen localul Teatrului Odeon \xc8\x99i pe dealul M\xc4\x83n\xc4\x83stirii Plumbuita._NEWLINE_\xc3\x8en film au fost realizate multe cascadorii precum urm\xc4\x83rirea de ma\xc8\x99ini de pe Calea Rahovei \xc8\x99i accidentul spectaculos, traversarea ferestrelor de la cl\xc4\x83direa Prefecturii de Poli\xc8\x9bie (cascadori \xc3\xaenceput\xc4\x83 \xc8\x99i finalizat\xc4\x83 de Sergiu Nicolaescu, o parte din traseu fiind parcurs de Szabolcs Cseh), schimburile de focuri nocturne de la cimitirul Bellu, din cl\xc4\x83direa Poli\xc8\x9biei Capitalei, a Teatrului Odeon \xc8\x99i de pe dealul M\xc4\x83n\xc4\x83stirii Plumbuita, urm\xc4\x83rirea de pe acoperi\xc8\x99ul fostei fabrici de ciment Titan \xc8\x99i c\xc4\x83derea \xc3\xaen gol a unui legionar, rostogolirea pe sc\xc4\x83rile hotelului a doi legionari (filmat\xc4\x83 au ralenti), lovirea unei cabine telefonice de c\xc4\x83tre un camion Leyland \xc8\x99i t\xc3\xa2r\xc3\xa2rea ei \xc3\xaen pozi\xc8\x9bie vertical\xc4\x83, protagonistul trebuind s\xc4\x83 trag\xc4\x83 cu pistolul \xc8\x99i apoi s\xc4\x83 sar\xc4\x83 \xc3\xaen mers pentru a nu fi strivit de zid. Secven\xc8\x9ba de final \xc3\xaen care comisarul urc\xc4\x83 dealul din spatele M\xc4\x83n\xc4\x83stirii Plumbuita \xc8\x99i este \xc3\xaempu\xc8\x99cat, rostogolindu-se, a fost filmat\xc4\x83 cu dou\xc4\x83 aparate, fiind f\xc4\x83cut\xc4\x83 dintr-o singur\xc4\x83 bucat\xc4\x83. Rostogolirea a fost filmat\xc4\x83 prin procedeul au ralenti, iar Nicolaescu a realizat-o singur, dovedind c\xc4\x83 a r\xc4\x83mas un bun sportiv._NEWLINE_Unele cascadorii realizate \xc3\xaen film au fost riscante. Cascadorul Ion Polizache, fost rugbyst la Dinamo Bucure\xc8\x99ti \xc8\x99i Rulmentul B\xc3\xa2rlad, a afirmat c\xc4\x83 \xc3\xaen urma unei coliziuni \xc3\xaentre dou\xc4\x83 automobile peste ma\xc8\x99ina \xc3\xaen care se afla el s-a r\xc4\x83sturnat o alta. \xe2\x80\x9eAm \xc8\x9binut 1.500 de kilograme pe mine, atunci!\xe2\x80\x9d, \xc8\x99i-a amintit cascadorul, care a fost salvat de faptul c\xc4\x83 avea o preg\xc4\x83tire fizic\xc4\x83 irepro\xc8\x99abil\xc4\x83. Polizache a fost serios accidentat, graba cu care legionarii duceau targa c\xc4\x83tre salvare fiind justificat\xc4\x83 \xc8\x99i de realitate._NEWLINE_Actorul Amza Pellea a interpretat \xc3\xaen acest film un ilegalist comunist \xc3\xaensufle\xc8\x9bit de dorin\xc8\x9ba de a instaura socialismul \xc3\xaen Rom\xc3\xa2nia. De\xc8\x99i era fiu de \xc8\x9b\xc4\x83ran \xc3\xaenst\xc4\x83rit, actorul a intrat mai t\xc3\xa2rziu \xc3\xaen PCR \xc8\x99i a devenit chiar \xc8\x99i secretar de partid al Teatrului de Comedie, fiind simpatizat de Nicolae Ceau\xc8\x99escu. Vorbind despre datoriile politice ale actorilor, Pellea afirma \xc3\xaentr-o anchet\xc4\x83 ini\xc8\x9biat\xc4\x83 \xc3\xaen 1971 de revista \xe2\x80\x9eCinema\xe2\x80\x9d urm\xc4\x83toarele: \xe2\x80\x9eAvem datoria de a aduce pe ecran cronica adev\xc4\x83rat\xc4\x83 a epocii pe care o tr\xc4\x83im, cu eroii ei ilumina\xc8\x9bi de flac\xc4\x83ra puternic\xc4\x83 a scopului care \xc3\xaei c\xc4\x83l\xc4\x83uze\xc8\x99te: construc\xc8\x9bia unei societ\xc4\x83\xc8\x9bi noi, nemai\xc3\xaent\xc3\xa2lnite \xc3\xaen istoria omenirii\xe2\x80\x9d._NEWLINE_Pentru a mai detensiona atmosfera au fost introduse \xc3\xaen film personajele T\xc4\x83n\xc4\x83sescu (un legionar t\xc3\xa2mp \xc8\x99i foarte viclean) \xc8\x99i Limb\xc4\x83 (un ho\xc8\x9b de buzunare folosit de comisarul Moldovan ca informator). Rolul legionarului T\xc4\x83n\xc4\x83sescu i-a fost distribuit cascadorului Mircea Pascu, fost campion na\xc8\x9bional la aruncarea discului. Interpretarea sa a fost l\xc4\x83udat\xc4\x83 de criticii de film, iar C\xc4\x83lin C\xc4\x83liman l-a considerat a fi o \xe2\x80\x9erevela\xc8\x9bie\xe2\x80\x9d._NEWLINE_Dup\xc4\x83 vizionarea filmului, Dumitru Popescu, pre\xc8\x99edintele Comitetului de Stat pentru Cultur\xc4\x83 \xc8\x99i Art\xc4\x83, a cerut scoaterea unor scene \xc8\x99i introducerea altora \xe2\x80\x9ecare nu prea se lipeau de subiect\xe2\x80\x9d. Printre altele, cenzorii au dispus exagerarea rolului jucat de comuni\xc8\x99ti \xc3\xaen acea epoc\xc4\x83 \xc8\x99i prezentarea unor aprecieri ale regimului comunist asupra regimului antonescian. Copia standard a fost finalizat\xc4\x83 la 9 martie 1974. Cheltuielile de produc\xc8\x9bie s-au ridicat la 3.704.000 lei.\n_START_SECTION_\nDecoruri\n_START_PARAGRAPH_\nScenograful Marcel Bogos a primit \xc3\xaen anul 1974 Premiul pentru scenografie al Asocia\xc8\x9biei Cinea\xc8\x99tilor din Rom\xc3\xa2nia (ACIN) pentru decorurile la filmele \xc3\x8entoarcerea lui Magellan \xc8\x99i Un comisar acuz\xc4\x83. El a realizat decoruri de o mare inventivitate care au recreat Bucure\xc8\x99tiul interbelic  Un comisar acuz\xc4\x83 fiind un film de suspans cu o ac\xc8\x9biune liniar\xc4\x83, scenograful a fost constr\xc3\xa2ns s\xc4\x83 realizeze un spa\xc8\x9biu concret. El s-a folosit de interferen\xc8\x9bele de imagini-culoare pentru a identifica esen\xc8\x9ba personajelor. Astfel, comisarul Moldovan este \xc3\xaencadrat \xc3\xaentr-o gam\xc4\x83 de culori dintre care dominante sunt albastrul (care simbolizeaz\xc4\x83 idealismul personajului) \xc8\x99i galbenul (amenin\xc8\x9barea mor\xc8\x9bii), \xc3\xaen timp ce spa\xc8\x9biul \xc3\xaen care se mi\xc8\x99c\xc4\x83 legionarii este accentuat prin culoarea ro\xc8\x99ie (care simbolizeaz\xc4\x83 agresiunea \xc8\x99i crima) prezent\xc4\x83 spre exemplu \xc3\xaen canapelele plu\xc8\x99ate._NEWLINE_Filmul \xc3\xaencepe \xc8\x99i se termin\xc4\x83 prin imagini care simbolizeaz\xc4\x83 constr\xc3\xa2ngerea individului, prinderea sa \xc3\xaen capcan\xc4\x83. Decorul de la \xc3\xaenceput este format din grilajul de la intrarea \xc3\xaen \xc3\xaenchisoarea Viraga pentru ca la final ac\xc8\x9biunea s\xc4\x83 se desf\xc4\x83\xc8\x99oare pe movila de lut \xc8\x99i de gunoaie din groapa Plumbuitei, unde comisarul este prins \xc3\xaentre dou\xc4\x83 focuri \xc8\x99i ucis. Imaginea Bucure\xc8\x99tiului este reconstituit\xc4\x83 prin str\xc4\x83zi ticsite de firme cu sonoritate pitoreasc\xc4\x83 (\xe2\x80\x9eLa Calul B\xc4\x83lan\xe2\x80\x9d, \xe2\x80\x9eParfumeria Georgeta\xe2\x80\x9d) sau construc\xc8\x9bii \xc3\xaen ruin\xc4\x83 unde au loc schimburi de focuri. Repere vizuale sunt c\xc4\x83derea pe sc\xc4\x83ri a celor doi legionari filmat\xc4\x83 at\xc3\xa2t de sus, c\xc3\xa2t \xc8\x99i de jos, precum \xc8\x99i scena schimbului de focuri de la oper\xc4\x83.\n_START_SECTION_\nContinu\xc4\x83ri\n_START_PARAGRAPH_\nDup\xc4\x83 filmul Un comisar acuz\xc4\x83, colectivul de scenari\xc8\x99ti (Nicolaescu, Corbul, Burada \xc8\x99i G\xc3\xa2ndil\xc4\x83) a scris scenariul unei continu\xc4\x83ri intitulate Revan\xc8\x99a (1978), \xc3\xaen care comisarul Moldovan revine (dup\xc4\x83 ce fusese crezut mort) pentru a-\xc8\x99i lua \xe2\x80\x9erevan\xc8\x99a\xe2\x80\x9d fa\xc8\x9b\xc4\x83 de Paraipan \xc8\x99i de colonelul Z\xc4\x83voianu, vinova\xc8\x9bi de moartea mamei sale \xc8\x99i de \xc3\xaencercarea de ucidere a sa. Lupta comisarului cu legionarii se desf\xc4\x83\xc8\x99oar\xc4\x83 pe fundalul evenimentelor tulburi din ianuarie 1941 care au culminat cu rebeliunea legionar\xc4\x83. Moldovan reu\xc8\x99e\xc8\x99te s\xc4\x83-l omoare pe Paraipan \xc8\x99i s\xc4\x83-l aresteze pe Z\xc4\x83voianu, dar \xc3\xaen \xc3\xaencercarea de a-l aresta pe Horia Sima \xc3\xaei este ucis unicul s\xc4\x83u copil. Acest film a avut premiera la 4 septembrie 1978._NEWLINE_Regizorul Sergiu Nicolaescu a scris apoi un scenariu intitulat \xe2\x80\x9eRecviem pentru comisar\xe2\x80\x9d, care urma s\xc4\x83 fie ultimul film din seria Comisarul Moldovan \xc8\x99i \xc3\xaen care poli\xc8\x9bistul pornea \xc3\xaen urm\xc4\x83rirea celui care i-a ucis b\xc4\x83iatul la finalul filmului precedent \xc8\x99i murea dup\xc4\x83 ce l-a r\xc4\x83zbunat. Scenariul a fost respins de cenzura comunist\xc4\x83._NEWLINE_Ca urmare a faptului c\xc4\x83 filmele cu comisarul Moldovan au avut un mare succes la public \xc3\xaen Rom\xc3\xa2nia din anii '70 - '80 ai secolului al XX-lea, Sergiu Nicolaescu a realizat \xc3\xaen 1981 un film intitulat Duelul a c\xc4\x83rui ac\xc8\x9biune se petrece \xc3\xaen septembrie 1939 \xc3\xaen perioada invad\xc4\x83rii Poloniei de c\xc4\x83tre Germania nazist\xc4\x83. \xc3\x8en acest film, comisarul de poli\xc8\x9bie Tudor Moldovan (interpretat tot de Sergiu Nicolaescu) investiga cazul unui jaf bancar s\xc4\x83v\xc3\xa2r\xc8\x99it la comanda lui Grigore Maimuca (Colea R\xc4\x83utu), un om politic apropiat de Mi\xc8\x99carea Legionar\xc4\x83.\n_START_SECTION_\nSuccesul la public\n_START_PARAGRAPH_\nFilmul Un comisar acuz\xc4\x83 a avut parte de un mare succes de public la cinematografele din Rom\xc3\xa2nia, fiind vizionat de 6.146.991 de spectatori, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31 decembrie 2014 alc\xc4\x83tuit\xc4\x83 de Centrul Na\xc8\x9bional al Cinematografiei. El se afl\xc4\x83 astfel pe locul 17 \xc3\xaen topul celor mai vizionate film rom\xc3\xa2ne\xc8\x99ti din toate timpurile dup\xc4\x83 cum atest\xc4\x83 un comunicat din 2006 al Uniunii Autorilor \xc8\x99i Realizatorilor de Film din Rom\xc3\xa2nia._NEWLINE_S\xc4\x83lile de cinema \xc3\xaen care rula acest film au fost arhipline \xc3\xaen primele s\xc4\x83pt\xc4\x83m\xc3\xa2ni de dup\xc4\x83 premier\xc4\x83, iar din aceast\xc4\x83 cauz\xc4\x83 o parte din spectatori au fost nevoi\xc8\x9bi s\xc4\x83 stea chiar \xc8\x99i pe podea pentru a-l viziona. Profesoara universitar\xc4\x83 de drept Sanda Ghimpu care a asistat la vizion\xc4\x83rile cu public de la un mare cinematograf bucure\xc8\x99tean consemna urm\xc4\x83toarele: \xe2\x80\x9e[...] chiar \xc8\x99i ultimul loc era v\xc3\xa2ndut, spectatorii st\xc4\x83teau \xc8\x99i pe jos, sala frem\xc4\x83ta, ofta, se \xc3\xaentrista sau se bucura copil\xc4\x83re\xc8\x99te, cu comentarii spontane, exclama\xc8\x9bii admirative \xc8\x99i aplauze la scen\xc4\x83 deschis\xc4\x83\xe2\x80\x9d._NEWLINE_Filmele cu comisarul Moldovan au avut parte de un mare succes \xc3\xaen Rom\xc3\xa2nia din anii '70 - '80 ai secolului al XX-lea. Dup\xc4\x83 afirma\xc8\x9biile criticului literar Angelo Mitchievici, copiii care mergeau la cinematograf \xc3\xaen acei ani \xc3\xael considerau pe comisarul Moldovan \xe2\x80\x9esimbolul b\xc4\x83rb\xc4\x83\xc8\x9biei \xc8\x99i al onoarei, cavalerul cu p\xc4\x83l\xc4\x83rie borsalino descheiat la costum c\xc3\xaet s\xc4\x83 se vad\xc4\x83 pistolu' \xc8\x99i jiletca, salut\xc3\xaend elegant \xc8\x99i cumva ironic cu degetele la p\xc4\x83l\xc4\x83rie \xc8\x99i vorbind gutural de parc\xc4\x83 ar fi fumat planta\xc8\x9bii \xc3\xaentregi de tutun\xe2\x80\x9d, fiind plini de admira\xc8\x9bie atunci c\xc3\xa2nd \xc3\xael vedeau \xc3\xaen filme. Comisarul Moldovan \xc8\x99i M\xc4\x83rgelatu erau printre eroii multor copii din acele vremuri.\n_START_SECTION_\nRecenzii critice\n_START_PARAGRAPH_\nCronicile de film din perioada premierei acestui film au fost entuziaste, l\xc4\x83ud\xc3\xa2nd suspansul \xc8\x99i ritmul alert al ac\xc8\x9biunii, spectaculozitatea unor secven\xc8\x9be (printre care \xc8\x99i cea \xc3\xaen care comisarul moare), interpret\xc4\x83rile str\xc4\x83lucite ale lui Sergiu Nicolaescu \xc8\x99i Gheorghe Dinic\xc4\x83, hazul produs de personajul Limb\xc4\x83 sau buna interpretare de c\xc4\x83tre cascadorul Mircea Pascu a legionarului T\xc4\x83n\xc4\x83sescu._NEWLINE_Criticul de film Alice M\xc4\x83noiu scria c\xc4\x83 genul de film \xc3\xaen care Sergiu Nicolaescu se mi\xc8\x99c\xc4\x83 cu cea mai mare dezinvoltur\xc4\x83 este filmul de ac\xc8\x9biune, regizorul \xc8\x9bintind spre modernizarea genului printr-o aten\xc8\x9bie mai mare acordat\xc4\x83 atmosferei, tipologiei \xc8\x99i umorului. Ea afirm\xc4\x83 c\xc4\x83 succesul unui film de ac\xc8\x9biune se bazeaz\xc4\x83 pe existen\xc8\x9ba unui curent de simpatie al publicului fa\xc8\x9b\xc4\x83 de personaje, iar comisarul Moldovan se dovede\xc8\x99te a fi un \xe2\x80\x9e\xc2\xabsamurai\xc2\xbb local\xe2\x80\x9d, \xe2\x80\x9eun conving\xc4\x83tor erou de epopee poli\xc8\x9bist\xc4\x83\xe2\x80\x9d \xc8\x99i \xe2\x80\x9eo personalitate cuceritoare\xe2\x80\x9d care st\xc3\xa2rne\xc8\x99te simpatie chiar \xc8\x99i dup\xc4\x83 moartea sa \xe2\x80\x9epoetic-spectaculoas\xc4\x83\xe2\x80\x9d. Jurnalista concluzioneaz\xc4\x83 c\xc4\x83 \xe2\x80\x9eSergiu Nicolaescu cunoa\xc8\x99te \xc8\x99tiin\xc8\x9ba capt\xc4\x83rii publicului de la primele imagini\xe2\x80\x9d._NEWLINE_\xc3\x8en articolul \xe2\x80\x9eUn regizor a c\xc4\x83rui nobil\xc4\x83 ambi\xc8\x9bie este autodep\xc4\x83\xc8\x99irea: Sergiu Nicolaescu un poet al \xc2\xabincoruptibililor\xc2\xbb\xe2\x80\x9d publicat \xc3\xaen martie 1974 \xc3\xaen revista Cinema, criticul C\xc4\x83lin C\xc4\x83liman afirma c\xc4\x83 Un comisar acuz\xc4\x83 \xe2\x80\x9enu este un simplu \xc2\xabpolicier\xc2\xbb, este deopotriv\xc4\x83 fresc\xc4\x83 de epoc\xc4\x83 \xc8\x99i dezbatere etic\xc4\x83\xe2\x80\x9d, iar personajele au o gravitate de \xe2\x80\x9eincoruptibili\xe2\x80\x9d. \xc3\x8en \xe2\x80\x9eIstoria filmului rom\xc3\xa2nesc (1897-2000)\xe2\x80\x9d (Ed. Funda\xc8\x9biei Culturale Rom\xc3\xa2ne, Bucure\xc8\x99ti, 2000), acela\xc8\x99i critic descria astfel re\xc8\x9beta filmului: \xe2\x80\x9eun pistolar, a\xc8\x99adar, vreo doi comuni\xc8\x99ti (juca\xc8\x9bi de Amza Pellea \xc8\x99i Alexandru Dobrescu), c\xc3\xa2te un personaj-glum\xc4\x83 (o pu\xc8\x99lama simpatic\xc4\x83, Limb\xc4\x83, desenat\xc4\x83 de Jean Constantin), c\xc3\xa2te un legionar dur (Gheorghe Dinic\xc4\x83), c\xc3\xa2te un legionar tont (Mircea Pascu, o revela\xc8\x9bie), ritm, \xc3\xaempu\xc8\x99c\xc4\x83turi \xe2\x80\x9ec\xc3\xa2t cuprinde\xe2\x80\x9d, pu\xc8\x9bin haz pentru destinderea \xc3\xaencord\xc4\x83rii, tradi\xc8\x9bionala echip\xc4\x83 de realizatori, \xc8\x99i \xc3\xaenc\xc4\x83 un film de aventuri (cu \xe2\x80\x9eva urma\xe2\x80\x9d \xc8\x99i el, peste c\xc3\xa2\xc8\x9biva ani) a fost gata\xe2\x80\x9d._NEWLINE_Criticul Tudor Caranfil a dat filmului dou\xc4\x83 stele din cinci \xc8\x99i a f\xc4\x83cut urm\xc4\x83torul comentariu: \xe2\x80\x9eAnchet\xc3\xa2nd masacrarea de\xc8\x9binu\xc8\x9bilor comuni\xc8\x99ti de c\xc4\x83tre legionari, Moldovan \xc3\xaei descoper\xc4\x83 pe adev\xc4\x83ra\xc8\x9bii responsabili ai asasin\xc4\x83rii celor 70 de prizonieri de la Jilava. Cu prilejul anchetei, \xc3\xaen contrast cu la\xc8\x99itatea celor din jur, comisarul e impresionat de bravura \xc8\x99i patriotismul comunistului P\xc3\xa2rvu, care-i l\xc4\x83rge\xc8\x99te orizontul politic. Dup\xc4\x83 regretata dispari\xc8\x9bie a comisarului Miclovan \xc8\x99i mai regretabila desp\xc4\x83r\xc8\x9bire de Titus Popovici, scenaristul Nicolaescu \xc3\xaen colaborare cu Vintil\xc4\x83 Corbul \xc8\x99i Eugen Burada \xc3\xael inventeaz\xc4\x83 pe comisarul Moldovan, pierz\xc3\xa2nd controlul istoriei \xc3\xaen derizoriu \xc8\x99i oportunism.\xe2\x80\x9d _NEWLINE_Jurnalistul Cristian Tudor Popescu, doctor \xc3\xaen cinematografie \xc8\x99i profesor asociat la UNATC, considera Un comisar acuz\xc4\x83 drept un film cu caracter politic \xc8\x99i propagandistic al epocii comuniste, care descrie lupta comuni\xc8\x99tilor \xc3\xaen ilegalitate \xc8\x99i \xc3\xaen perioada cuceririi puterii. El are un mesaj propagandistic comunist.\n_START_SECTION_\nPremii\n_START_PARAGRAPH_\nActorul Sergiu Nicolaescu a primit \xc3\xaen 1974 Premiul pentru interpretare masculin\xc4\x83 al Asocia\xc8\x9biei Cinea\xc8\x99tilor din Rom\xc3\xa2nia (ACIN) pentru interpretarea rolurilor din filmele Nemuritorii \xc8\x99i Un comisar acuz\xc4\x83. De asemenea, arhitectul Marcel Bogos a primit Premiul pentru scenografie pentru decorurile la filmele \xc3\x8entoarcerea lui Magellan \xc8\x99i Un comisar acuz\xc4\x83 , iar Dan Naum Premiul pentru montaj pentru filmele Duhul aurului \xc8\x99i Un comisar acuz\xc4\x83._NEWLINE_Filmul a fost selec\xc8\x9bionat pentru vizionat la Festivalul Interna\xc8\x9bional de Film de la Karlovy Vary (1974), dar nu a fost premiat.\n_START_SECTION_\nReferin\xc8\x9be culturale\n_START_PARAGRAPH_\nC\xc3\xa2teva cadre din Un comisar acuz\xc4\x83 (scena buzun\xc4\x83ririi unui cet\xc4\x83\xc8\x9bean de c\xc4\x83tre Limb\xc4\x83) sunt prezentate \xc3\xaen filmul Expresul de Buftea (1979)."